***My na Týždni vedy a techniky 2018***

Dňa 9.11 2018 sa naša trieda Sexta B zúčastnila *Týždňa vedy a techniky*. Interaktívna výstava sa konala v Inchebe v Bratislave. Na túto zaujímavú akciu sme zavítali spolu s pani profesorkou Sedmákovou a profesorkou Tisovskou v rámci zážitkového vyučovania prírodovedných predmetov.

 V Inchebe nás čakalo veľa zaujímavých pokusov, interaktívnych hračiek a projektov z hľadiska chémie, biológie, geografie, fyziky a matematiky. Nechýbali ani rôzne hry, ktoré zabavili nie len našu triedu. Súčasťou bolo aj pretekanie o najlepšie výsledky v bicyklovaní, kde sa vybláznili hlavne chalani. Výzva bola poraziť Petra Sagana ☺

 Na svoje si prišli aj dievčatá a aj chlapci. Veľmi zaujímavé bolo tiež prezentácia ako sa robí modrotlač na ľudovom kroji. Mali sme možnosť vidieť rôzne jednoduché prístroje ako napríklad ručne poháňaný generátor. Nechýbali ani zariadenia, ktoré fungovali na princípe magnetu. Zábavné boli takzvané opilecké okuliare, ktoré nám sprostredkovali pocit opitosti (verte, nebolo to príjemné) alebo iné okuliare, s ktorými sme sa vďaka aplikácii na chvíľku ocitli v Londýne na Tower Bridge a tiež v iných svetových metropolách. Stretli sme sa tam aj s projektom zameraným na boj proti fajčeniu, kde sme mohli pozorovať percentuálne obsadenie fajčiarov od 9 do 16 rokov a tiež rozdiely medzi fajčením u chlapcov a dievčat. Ďalší zaujímavý stánok mali dievčatá, ktoré spravili pokus o odfarbovaní vlasov a dokázali, že sa to dá oveľa zdravšou cestou a to použitím celaskonu. Myslím, že si nás budú dievčatá pamätať, pretože naša spolužiačka sa opýtala: „Takže stačí ak si dám dve tablety celaskonu a budem blond?“

 Tento výlet nás nie len obohatil o množstvo vedomostí ale aj o uvedomenie si ľudskej nekonečnej vynaliezavosti. Množstvo stánkov vždy s inou témou a zameraním nám dokázali, že ak človeka naozaj niečo baví, tak dokáže veľké veci. Taktiež sme boli svedkami toho, že na veku nezáleží a bolo obdivuhodné pozorovať ešte deti aj v ôsmich rokoch ako prednášajú a vysvetľujú svoje vlastné práce. Boli to veľmi zaujímavo strávené dve hodiny, ktoré určite nikto neľutuje a dúfam, že to nebola naša posledná možnosť zažiť niečo takého.

*Peťa Maderičová, Peťa Hroncová, sexta B*